C 159/16
BG
Официален вестник на Европейския съюз
12.4.2022 г.
„Ангажираност“: всяко действие от общ интерес, предприето на доброволна основа или под формата на доброволческа мисия.
Ангажираността се отнася до доброволни и безкористни граждански действия в услуга на другите.
„Околна среда“: комбинацията от природни и социално-икономически елементи, които съставляват рамката на условията на живот на дадено лице, население или общност в различни пространствени мащаби.
Само по себе си опазването на околната среда включва предприемането на мерки за ограничаване или неутрализиране на отрицателното въздействие на човешката дейност върху околната среда.
„Наставничество“: доброволни междуличностни отношения в средносрочен до дългосрочен план между млад човек и наставник, структурирани в професионална рамка.
„Дейности за партньорско обучение“: дейности, които — на равнището на ЕС —дават възможност на държавите членки, изправени пред сходни политически предизвикателства, да работят в клъстери и да обменят добри практики, да се съсредоточат върху специфичните за всяка страна предизвикателства или да подкрепят конкретна национална програма за реформи с помощта на партньорски държави, организации на заинтересовани страни и независими експерти, според случая (1). „Устойчиво развитие“: задоволяване на нуждите на настоящите поколения по начин, който не застрашава способността на бъдещите поколения да задоволяват собствените си нужди.
То насърчава динамичната икономика, пълната заетост, високите стандарти на образование, здравеопазването и социалното и регионалното сближаване, както и опазването на околната среда, в един безопасен и мирен свят, който зачита културното многообразие.
„Млади хора с по-малко възможности“: млади хора, които срещат трудности, които им пречат да имат ефективен достъп до възможности поради причини от икономическо, социално, културно, географско или здравословно естество или свързани с мигрантския им произход, или увреждания и образователни затруднения, или поради всякакви други причини, включително такива, които могат да доведат до дискриминация съгласно член 21 от Хартата на основните права на Европейския съюз (2).
(1) Резолюция на Съвета относно структурата за управление на стратегическата рамка за европейско сътрудничество в областта на образованието и обучението с оглед на европейското пространство за образование и отвъд него (2021 — 2030 г.) (2021/C 497/01), точка 11.
(2) Определение в Регламент (ЕС) 2021/888, член 2, параграф 4.